Najtraženiji teroristi u svijetu (12/10/01) - 2001-10-11
Na listi se nalaze neki od onih koji su upleteni u napade od 11. rujna na Sjedinjene Države, kao i oni koji su odgovorni za ranije tero
Sjedinjene Države i njene saveznice vode rat protiv terorizma na mnogim bojišnicama. Uz trenutnu vojnu kampanju u Afganistanu, Sjedinjene Države su pojačale nastojanja za hvatanje terorista koji se kriju u drugim dijelovima svijeta. Predsjednik George W. Bush je 10. listopada objavio da su 22 osobe stavljene na listu najtraženijih terorista. Na listi se nalaze neki od onih koji su upleteni u napade od 11. rujna na Sjedinjene Države, kao i oni koji su odgovorni za ranije terorističke napade. Ove osobe, rekao je predsjednik Bush, “nisu odgovorne za sve terorističke aktivnosti u svijetu, ali su medju najopasnijima: čelnici i ključni pristaše, planeri i stratezi. Njih se mora pronaći; oni će biti zaustavljeni i bit će kažnjeni.” Na čelu liste je Osama bin-Laden. Njegova mreža al-Qaida odgovorna je za samoubilačke napade od 11. rujna kao i za ranije terorističke napade, poput bombaških napada na američka veleposlanstva u Keniji i Tanzaniji 1998. godine. Deseci drugih su na listi zbog upletenosti u bombaške napade na veleposlanstva, uključujući i bin-Ladenove najbliskije suradnike, Mohameda Atefa te Aymana al-Zawahirija. Druge teroriste traži se u svezi s bombaškim napadom na kompleks zgrada Khobar Towers u Dahranu, u Saudijskoj Arabiji, u lipnju 1996. godine, kada je poginulo 19 pripadnika američkog ratnog zrakoplovstva. Medju traženima su Ahmed Ibrahim al-Mughassil te Abdelkarim Hussein Mohamed al-Nasser, obojica čelnici terorističke grupe saudijskog Hezbolaha. U siječnju 1995. godine, teroristi su skovali zavjeru da dignu u zrak desetak američkih putničkih zrakoplova koji su letjeli na azijsko-pacifičkim rutama. Medju traženima za kovanje ove zavjere nalazi se Khalid Shaikh Mohammed. U eksploziji podmetnute bombe u garaži danas srušenog Svjetskog trgovinskog centra, 1993. godine, poginulo je šest osoba. Abdul Rahman Yassin je medju traženima u svezi s ovim zločinom. U lipnju 1985. godine, jedan američki zrakoplov otet je na liniji od Atene do Rima. Otmičari su brutalno ubili jednog od putnika, inače ronioca američke ratne mornarice. U svezi s ovim terorističkim činom još uvijek se traga za Hasanom Izz-al-Dinom, Alijem Atwaom te Imadom Fayedom Mugniyahom, povezanima s terorističkom grupom libanonskog Hezbolaha. Kako je to predsjednik Bush jasno rekao, Sjedinjene države su u ratu ne samo protiv ovih i drugih pojedinaca, već takodjer “protiv mreža i skupina, ljudi koji im pružaju utočište, ljudi koji ih pokušavaju sakriti, ljudi koji ih financiraju. ... Sada je vrijeme”, rekao je predsjednik Bush, “povući liniju u pijesku protiv zlih. Sjedinjene Države su odlučne učiniti upravo to.”